Metodické usmernenie č. MF/016078/2017-352 zo dňa 09.11.2017 o účtovaní technického zhodnotenia hmotného a nehmotného majetku

Rozpočtové organizácie štátu, príspevkové organizácie štátu, štátne fondy, obce (vrátane ich rozpočtových a príspevkových organizácií) a vyššie územné celky (vrátane ich rozpočtových a príspevkových organizácií) vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).

Problematika technického zhodnotenia dlhodobého hmotného a nehmotného majetku je riešená v § 21 a § 22 Opatrenia. Opatrenie však bližšie nedefinuje pojem technického zhodnotenia, ale vo vyššie uvedených ustanoveniach odkazuje na zákon
č. 595/2003 Z. z. o dani z príjmov v znení neskorších predpisov (ďalej „zákon o dani z príjmov“). 
V zmysle § 29 zákona o dani z príjmov sa technickým zhodnotením hmotného a nehmotného majetku rozumejú výdavky na dokončené nadstavby, prístavby, stavebné úpravy, rekonštrukcie a modernizácie prevyšujúce pri jednotlivom hmotnom 
a nehmotnom majetku sumu 1 700 eur v úhrne za účtovné obdobie. Veľmi dôležitá je skutočnosť, že sa jedná o „úhrn za účtovné obdobie“, čo znamená, že sa neposudzuje izolovane každý výdavok charakteru technického zhodnotenia na jednotlivom majetku, ale až ich celkový súčet za príslušné účtovné obdobie. To vyplýva aj z ustanovenia § 22 ods. 2 Opatrenia, podľa ktorého sa „ocenenie jednotlivého dlhodobého nehmotného majetku a dlhodobého hmotného majetku zvýši o náklady na dokončené technické zhodnotenie, ak náklady v úhrne za účtovné obdobie sú vyššie ako suma uvedená v osobitnom predpise a technické zhodnotenie je v tomto účtovnom období uvedené do užívania“. Z uvedeného vyplýva, že výdavky sa stávajú technickým zhodnotením až momentom dokončenia nadstavby, prístavby, stavebnej úpravy, modernizácie a rekonštrukcie. 
.
Za technické zhodnotenie je v zmysle platných predpisov možné považovať na základe rozhodnutia účtovnej jednotky aj technické zhodnotenie, ktorého cena obstarania je menej ako 1 700 eur a doba použiteľnosti je viac ako jeden rok.

Zákon o dani z príjmov v § 29 pri definícii technického zhodnotenia ako výdavky na dokončené nadstavby, prístavby a stavebné úpravy odkazuje na zákon č. 50/1976 Zb. Zákon o územnom plánovaní a stavebnom poriadku (stavebný zákon) v znení neskorších predpisov (ďalej „stavebný zákon“). 
V zmysle § 139b ods. 5 stavebného zákona sa nadstavbami rozumejú také zmeny dokončených stavieb, ktorými sa stavby zvyšujú.
Prístavby definuje stavebný zákon ako zmeny dokončených stavieb, ktorými sa stavby pôdorysne rozširujú a ktoré sú navzájom spojené s doterajšou stavbou.
Vzhľadom na to, že aj pri nadstavbe aj pri prístavbe dochádza k zmene výškového ohraničenia stavieb, alebo pôdorysného ohraničenia stavieb, je potrebné k ich realizácii vydanie územného rozhodnutia a stavebného povolenia, resp. je potrebné ohlásenie podľa § 55 stavebného zákona.

Stavebné úpravy dokončených stavieb sú v zmysle stavebného zákona také úpravy, pri ktorých sa zachováva pôdorysné aj výškové ohraničenie stavby. Takýmito  úpravami, sa nemení vzhľad stavby, nezasahuje sa do nosných konštrukcií stavby. Za stavebné úpravy dokončených stavieb je možné považovať napr. úpravy elektrických vedení, rozvodov elektronických komunikačných sietí, podkrovné a pivničné vstavby priečok, a pod. Stavebný zákon v § 55 určuje, v ktorých prípadoch je stavebník povinný mať stavebné povolenie a kedy postačuje iba ohlásenie stavebných úprav stavebnému úradu.

Rekonštrukciou sa rozumejú také zásahy do  hmotného majetku, ktoré majú za následok zmenu účelu jeho použitia, kvalitatívnu zmenu jeho výkonnosti alebo technických parametrov.
Zmena účelu u stavieb je podmienená existenciou zmeneného kolaudačného rozhodnutia, alebo rozhodnutím stavebného úradu o zmene v užívaní stavby v zmysle  stavebného zákona. Ide napr. o zmenu skladových priestorov na výrobné priestory produkujúce hluk, vibrácie, znečistenie ovzdušia.
Za zmenu účelu použitia stavby sa nepovažuje napr. zmena priestorov materskej školy na centrum voľného času bez stavebných úprav. 
Zmena účelu použitia hmotného majetku sa nemusí týkať len stavieb. Môže ísť napr. o prestavbu osobného automobilu na nákladné, resp. špeciálne vozidlo napr. pohrebné. V takýchto prípadoch je potrebný záznam v technickom preukaze vozidla.
Za zmenu technických parametrov je možné pri už spomínaných automobiloch považovať napr. prestavbu v súvislosti s prechodom  na iný typ pohonných látok – benzín na plyn, a pod.

Modernizáciou sa na účely platných predpisov rozumie rozšírenie vybavenosti a použiteľnosti hmotného a nehmotného majetku o také súčasti, ktoré pôvodný majetok neobsahoval, pričom tvoria neoddeliteľnú súčasť majetku. Za neoddeliteľnú súčasť majetku sa považujú samostatné veci, ktoré sú určené na spoločné použitie s majetkom. Napr. montáž ťažného zariadenia na osobnom automobile, montáž klimatizácie a centrálneho uzamykania automobilu, dodatočná montáž zberného koša na motorovú kosačku, rozšírenie účtovného programu o modul evidencie a výpočtu odpisov hmotného majetku a ich automatické zaúčtovanie do účtovníctva a pod.

Príkladom technického zhodnotenia je aj napr. výmena elektroinštalácie pri zmene napätia, prvá inštalácia elektrických, vodovodných, plynových, káblových rozvodov, prvá montáž nových elektromerov, resp. elektromerov s vyšším počtom ističov, prvá inštalácia žalúzií, výmena okien ak dochádza aj k zmene rozmeru okien, výmena strešnej krytiny ak sa uskutočnia zásahy do konštrukcie strechy – napr. zmena sklonu strechy a pod.

Technickým zhodnotením nie sú výdavky na opravy. V zmysle § 28 ods. 2 písm. g) Opatrenia sa opravami odstraňuje čiastočné fyzické opotrebenie alebo poškodenie majetku s cieľom jeho uvedenia do predchádzajúceho alebo prevádzkyschopného stavu. Za opravu sa považuje aj uvedenie majetku do prevádzkyschopného stavu s použitím iných než pôvodných materiálov, náhradných dielov, technológií, a to tak, že nedôjde k zmene technických parametrov, zvýšeniu výkonnosti ani k zmene účelu použitia majetku. Za zmenu technických parametrov nie je možné považovať zámenu použitého materiálu (výmena drevených okien za plastové, výmena strešnej krytiny).
Za bežné udržiavacie práce (opravy)sa u stavieb považujú napr.: opravy fasády, výmena strešnej krytiny, opravy a výmena podláh, dlažieb, okien, dverí, maliarske práce ale aj napr. výmena hliníkového elektroinštalačného rozvodu za medený, opravy oplotenia, opravy a výmena vnútorných priečok, výmena obkladov stien, a pod. 

V zmysle § 58 Opatrenia sa náklady na opravy a údržbu majetku účtujú na ťarchu účtu 511 – Opravy a udržiavanie.

Z uvedeného vyplýva, že čo nie je uvedením majetku do pôvodného, alebo prevádzkyschopného stavu je technické zhodnotenie.

Príklad č. 1:
Účtovná jednotka „ABC“ obstarala v roku 2017 bezpečnostné zariadenie v hodnote 1 000 eur na osobný automobil, ktorý má v majetku od roku 2015. Iné výdavky na uvedený majetok (okrem bežných prevádzkových výdavkov) v roku 2017 nerealizovala. 
Vzhľadom na to, že suma bezpečnostného zariadenia neprekročila hranicu 1 700 eur, sa účtovná jednotka môže rozhodnúť, že uvedený výdavok nebude považovať za technické zhodnotenie majetku, ale za drobný dlhodobý hmotný majetok. V zmysle platných interných účtovných smerníc sa tento majetok zaúčtuje na ťarchu účtu 042 – Obstaranie dlhodobého hmotného majetku a po zaradení do používania sa preúčtuje na ťarchu účtu 028 - Drobný dlhodobý hmotný majetok.
Účtovná jednotka sa môže rozhodnúť, že nebude bezpečnostné zariadenie považovať za dlhodobý drobný majetok a v zmysle platných interných účtovných smerníc ho zaúčtuje na ťarchu nákladov.
Vzhľadom na to, že ide o prvú montáž bezpečnostného zariadenia,  môže sa výdavok považovať za technické zhodnotenie majetku, ktoré sa zaúčtuje na ťarchu účtu 042 – Obstaranie dlhodobého hmotného majetku, a po jeho zaradení do užívania sa technické zhodnotenie preúčtuje na ťarchu účtu 023 – Dopravné prostriedky a v prospech účtu 042 – Obstaranie dlhodobého hmotného majetku  a technické zhodnotenie sa bude odpisovať spolu s automobilom.

Príklad č. 2:
Účtovná jednotka  „XYZ“ začala realizovať prístavbu budovy v roku 2016. Náklady vynaložené v roku 2016 boli vo výške 20 000 eur. V roku 2017 boli práce na prístavbe dokončené a stavba bola skolaudovaná. Vynaložené náklady v roku 2017 boli 80 000 eur. 
Až do momentu uvedenia stavby do užívania sa náklady na technické zhodnotenie účtujú na účte 042 – Obstaranie dlhodobého hmotného majetku. Po uvedení stavby do užívania na základe kolaudačného konania a vydania kolaudačného rozhodnutia sa náklady na technické zhodnotenie budovy preúčtujú na ťarchu účtu 021 – Stavby, a budova sa začne odpisovať z ceny zvýšenej o technické zhodnotenie.

Príklad č. 3:
Účtovná jednotka  vykonáva tieto práce na nehnuteľnosti: 
1.	výmena starých drevených okien za nové plastové okná s termofóliou na okenných sklách - účtuje sa ako oprava vzhľadom na to, že nedochádza k zmene rozmerov okien. Termofólia na oknách síce bráni prieniku tepla do budovy v letných mesiacoch, avšak v zimných mesiacoch  bráni vstupu denného svetla, preto termofólie sa nepovažujú za technické zhodnotenie budovy aj napriek tomu, že pôvodné okná toto tienenie nemali. Uvedené sa týka pôvodnej časti budovy.
2.	výmena strechy s úpravou priestoru pod strechou na kancelárske priestory -  účtuje sa ako technické zhodnotenie budovy, nakoľko ide o nadstavbu.
3.	osadenie nových okien v priestoroch pod strechou – účtuje sa ako technické zhodnotenie budovy, pretože súvisí s realizáciou nadstavby, ktorá tam pôvodne nebola.
4.	 inštalácia nových elektroinštalačných, vodovodných rozvodov – sa účtuje ako oprava elektroinštalácie v pôvodných  
         priestoroch budovy. Elektroinštalačné a vodoinštalačné práce v podkroví sa účtujú ako technické zhodnotenie.
5.	výmena interiérových dverí v pôvodných kancelárskych priestoroch bez zmeny ich veľkosti a osadenia – účtuje sa ako oprava. 
6.	výmena starých PVC krytín za dlažbu – účtuje sa ako oprava. 
7.	inštalácia bezpečnostných mreží na okná na prízemí objektu – účtuje sa ako technické zhodnotenie vzhľadom na to, že ide o prvú inštaláciu bezpečnostných mreží. 
8.	výmena vykurovacieho potrubia v celej budove v súvislosti s výmenou kotlov v kotolni za výkonnejšie a s tým súvisiace stavebné práce v kotolni a zapojenie vybudovaného podkrovia na vykurovanie - je potrebné posúdiť, či výmena starých kotlov za nové si vyžiadala aj výmenu vykurovacieho potrubia, alebo k výmene potrubia došlo iba z dôvodu opotrebenia. Ak si výmena kotlov vyžiadala aj výmenu potrubia, pôjde o technické zhodnotenie. Ak výmena potrubia nie je podmienená výmenou kotlov a potrubie sa vymenilo z dôvodu opotrebenia – výmena sa účtuje ako oprava. Montáž vykurovacieho potrubia v podkroví a zapojenie podkrovia na vykurovací systém budovy sa účtuje ako technické zhodnotenie.
9.	vonkajšie zateplenie celej budovy – účtuje sa ako technické zhodnotenie budovy, vzhľadom na to, že ide o prvé zateplenie budovy.
10.	maľovanie interiéru a exteriéru – maľovanie interiéru v pôvodnej časti budovy sa účtuje ako oprava, maľovanie v podkroví sa účtuje ako technické zhodnotenie. Maľovanie exteriéru sa účtuje ako technické zhodnotenie vzhľadom na to, že súvisí so zateplením budovy.
11.	montáž videovrátnika – účtuje sa ako technické zhodnotenie budovy vzhľadom na to, že ide o prvú montáž, a dochádza tým k zvýšeniu bezpečnosti na pracovisku, k zvýšeniu ochrany majetku a k zníženiu nákladov na obsluhu vrátnice.
12.	montáž protipožiarnych detektorov – účtuje sa ako technické zhodnotenie budovy z dôvodu, že ide o prvú montáž takéhoto zariadenia a dochádza tým  k zvýšeniu bezpečnosti zamestnancov a k zvýšeniu ochrany majetku.
13.	montáž optických káblov v celej budove – účtuje sa ako technické zhodnotenie, pretože ide o prvú montáž, ktorá zároveň predstavuje rýchlejší a stabilnejší spôsob prenosu dát.
14.	výmena starých vstupných sklenených dverí za dvere protipožiarne a bezpečnostné s alarmom proti násilnému vstupu – účtuje sa ako technické zhodnotenie budovy vzhľadom na funkciu zvýšenia bezpečnosti a ochrany budovy.

Účtovanie upgrade a update softvéru. 
Update je aktualizácia existujúceho softvéru, napr. prispôsobenie novej platnej legislatíve, odstránenie chýb programu, zmena dát v databáze. Update nie je technickým zhodnotením programu a účtuje sa na ťarchu nákladov na účte 518 – Ostatné služby.
Upgrade je rozšírenie programového vybavenia o nové funkcie. Upgrade programu sa účtuje ako technické zhodnotenie dlhodobého nehmotného majetku. Technické zhodnotenie dlhodobého nehmotného majetku sa v zmysle § 21 ods. 2 Opatrenia účtuje ako obstaranie dlhodobého nehmotného majetku na ťarchu účtu 041 – Obstaranie dlhodobého nehmotného majetku a po zaradení do používania sa preúčtuje na ťarchu účtu 013 – Softvér a v prospech účtu 041 – Obstaranie dlhodobého nehmotného majetku. V zmysle § 30 Opatrenia sa technické zhodnotenie dlhodobého nehmotného majetku odpíše rovnako ako majetok ku ktorému sa vzťahuje.

Technické zhodnotenie dlhodobého majetku s cenou nižšou ako 1 700 eur  a dlhodobého majetku už odpísaného a majetku v nájme.
Pokiaľ sa účtovná jednotka rozhodla na základe vnútornej účtovnej smernice účtovať ako dlhodobý hmotný a dlhodobý nehmotný majetok  aj drobný hmotný majetok a drobný nehmotný majetok, ktorého obstarávacia cena je nižšia ako stanovujú platné predpisy a na tomto majetku sa vykonajú také zásahy, ktoré majú charakter technického zhodnotenia, technické zhodnotenie takéhoto majetku sa účtuje na ťarchu účtov účtovej skupiny 04 – Obstaranie dlhodobého majetku. Zaradenie technického zhodnotenia do užívania sa účtuje na ťarchu účtov účtovej skupiny 02 – Dlhodobý hmotný majetok odpisovaný, alebo na ťarchu účtov účtovej skupiny 01 – Dlhodobý nehmotný majetok a v prospech účtov účtovej skupiny 04 – Obstaranie dlhodobého majetku. Technické zhodnotenie takéhoto majetku sa účtuje na rovnakých účtoch, ako je účtovaný majetok, ku ktorému sa technické zhodnotenie vzťahuje.
Pokiaľ účtovná jednotka uskutoční technické zhodnotenie majetku, ktorý je už odpísaný, ale účtovná jednotka má tento majetok ešte zaradený v účtovníctve, aj v takom prípade sa technické zhodnotenie účtuje na rovnaké účty, ako je zaúčtovaný majetok, ktorého sa týka.
V zmysle  § 28 ods. 3 Opatrenia sa na účte 042 – Obstaranie dlhodobého hmotného majetku účtujú aj náklady vynaložené na technické zhodnotenie  dlhodobého hmotného majetku, ktorý má účtovná jednotka v nájme na základe písomnej zmluvy a toto technické zhodnotenie bude na základe dohody s prenajímateľom odpisovať. Zaradenie technického zhodnotenia do užívania sa účtuje na ťarchu účtu 029 – Ostatný dlhodobý hmotný majetok so súvzťažným zápisom v prospech účtu 042 – Obstaranie dlhodobého hmotného majetku. Rovnako postupuje účtovná jednotka aj pri technickom zhodnotení majetku, ktorý má vo výpožičke na základe zmluvy o výpožičke.

Technické zhodnotenie nehnuteľnej kultúrnej pamiatky.
Ak účtovná jednotka zrealizovala technické zhodnotenie nehnuteľnej kultúrnej pamiatky bude pri účtovaní postupovať v zmysle Metodického usmernenia Ministerstva financií Slovenskej republiky z 23.7.2015 č. MF/017827/2015-31 o účtovaní nehnuteľných kultúrnych pamiatok.

Príklad č.4:
Príklad účtovania technického zhodnotenia a opráv dlhodobého hmotného majetku a výpočtu odpisov po technickom zhodnotení dlhodobého hmotného majetku
Účtovná jednotka vlastní od roku 2010 budovu, ktorej obstarávacia cena bola 3 000 000 eur. V internej účtovnej smernici bola životnosť budovy určená na 40 rokov. Ročný odpis budovy je vo výške 75 000 eur. V roku 2017  účtovná jednotka  zrealizovala stavebné úpravy budovy. Po ukončení stavebných úprav predĺžila dobu životnosti o 10 rokov.
Druh stavebnej úpravy	Suma	Zatriedenie vykonaných prác	MD	D	
Výmena strešnej krytiny bez zmeny strechy	 40 000 eur	oprava	511	321	
Montáž výťahu na vonkajšej stene budovy (výťah v budove nebol)	100 000 eur	technické zhodnotenie, prípadne obstaranie DHM	042	321	
Výmena starých okien za nové bez zmeny veľkosti okna	 70 000 eur	oprava	511	321	
Zateplenie a vymaľovanie budovy	 40 000 eur	technické zhodnotenie	042	321	
Výmena schodiskového zábradlia	 14 000 eur	oprava	511	321	
Montáž klimatizácie do celej budovy	150 000 eur	technické zhodnotenie	042	321	
Výmena sanity v sociálnych zariadeniach	15 000 eur	oprava	511	321	
Maľovanie interiéru budovy	60 000 eur	oprava	511	321	

Výpočet odpisov po ukončení stavebných prác:
Obstarávacia cena budovy:   3 000 000 eur
Vykonané technické zhodnotenie:   290 000 eur
Účtovná jednotka rozhodla o predĺžení životnosti budovy o 10 rokov.
Navýšená obstarávacia cena budovy: 3 000 000 + 290 000 = 3 290 000 eur
Výpočet ročného odpisu pred uskutočnením technického zhodnotenia:  3 000 000 : 40 rokov = 75 000 eur ročne
Kumulované oprávky za roky 2010 až 2016:  75 000  x 7 rokov = 525 000 eur
Zostatková cena k 31.12.2016 je:   2 475 000 eur
V roku 2017 sa zostatková cena navýši o sumu technického zhodnotenia :  2 475 000 + 290 000 = 2 765 000 eur
Budova sa ešte bude odpisovať 43 rokov. Ročný odpis bude:  2 765 000 : 43 = 64 302 eur 

 Vytvorenie súboru hnuteľných vecí 
V zmysle § 25 ods. 3 Opatrenia sa v zmysle vnútorného účtovného predpisu účtovnej jednotky môže na jednotlivých analytických účtoch účtovať podľa jednotlivých zložiek dlhodobého majetku, pričom pri súbore hnuteľných vecí a majetku, ktorého súčasťou ocenenia je aj príslušenstvo, sa vytvárajú analytické účty pre jednotlivé súbory a majetok vrátane príslušenstva. Ak  sa k súboru hnuteľných vecí priradí ďalšia vec a k majetku sa priradí príslušenstvo alebo sa vyradí, upraví sa ocenenie na príslušnom analytickom účte. 
Z ustanovenia § 22 ods. 2 písm. a) zákona o dani z príjmov vyplýva, že súbor hnuteľného majetku predstavuje súhrn samostatných hnuteľných vecí, pričom každá samostatná hnuteľná vec musí spĺňať podmienku vstupnej ceny vyššej ako 1 700 eur a prevádzkovo-technické funkcie dlhšie ako 1 rok.
Príklad č. 5 
Účtovná jednotka vlastní od r. 2014 nákladný automobil v obstarávacej cene 60 000 eur. Dobu životnosti stanovila na 10 rokov. Suma oprávok za roky 2014 až 2016 je 18 000 eur a zostatková cena je 42 000 eur. V roku 2017 si účtovná jednotka obstarala príves k tomuto automobilu v cene 5 000 eur s tým, že dobu životnosti neupravovala, tzn. súbor sa bude odpisovať ešte 7 rokov.
Riešenie:
Účtovná jednotka sa môže  na základe svojho vnútorného účtovného predpisu rozhodnúť že:
a)	príves sa zaradí do užívania ako samostatný dlhodobý hmotný majetok, určí sa mu doba životnosti a príves sa bude odpisovať samostatne,
b)	z nákladného automobilu a prívesu sa vytvorí súbor hnuteľných vecí ktoré sa budú odpisovať spolu, tzn. upraví sa ocenenie nákladného automobilu na analytickom účte dlhodobého hmotného majetku o obstarávaciu cenu prívesu a odpisy za rok 2017 sa budú rátať z nového ocenenia súboru hnuteľných vecí, teda:
Zostatková cena nákladného automobilu :   42 000 eur
Obstarávacia cena prívesu:                            5 000 eur
Zostatková doba odpisovania:                         7 rokov
42 0000 + 5 000 = 47 000 eur : 7 rokov = 6 714,29 eur
Z uvedeného vyplýva, že spôsob výpočtu odpisov pri vytvorení súboru hnuteľných vecí je rovnaký ako v prípade technického zhodnotenia majetku. 
Ak by sa účtovná jednotka rozhodla napr. po 5 rokoch užívania príves vyradiť, napr. z dôvodu predaja, musí sa zistiť zostatková cena prívesu a v tejto cene sa zaúčtuje predaj prívesu účtovným zápisom na ťarchu účtu 541 – Zostatková cena predaného dlhodobého nehmotného majetku a dlhodobého hmotného majetku a v prospech účtu 083 – Oprávky k dopravným prostriedkom. Zároveň sa zaúčtuje vyradenie prívesu v cene obstarania účtovným zápisom v prospech účtu 023 - Dopravné prostriedky a na ťarchu účtu 083 – Dopravné prostriedky. Tento postup vychádza z ustanovenia § 25 ods. 3 Opatrenia.

 Komponentné odpisovanie dlhodobého hmotného majetku
Komponentné odpisovanie hmotného majetku umožňuje  rozložiť samostatný hnuteľný majetok na jednotlivé oddeliteľné časti a odpisovať tieto časti samostatne, pričom obstarávacia cena každej oddeliteľnej časti musí byť vyššia ako 1700 eur. Z hmotného majetku podľa §  22 ods. 2 písm. b) (budovy a stavby), je možné vyčleniť na samostatné odpisovanie len tie jednotlivé oddeliteľné súčasti, ktoré sú uvedené v prílohe č.1 zákona o dani z príjmov. Ide o:
1.	Rozvody počítačových sietí
2.	Klimatizačné zariadenia
3.	Osobné a nákladné výťahy
4.	Eskalátory a pohyblivé schody
Ustanovenie § 22 ods. 15 („komponentné odpisovanie“) je možné použiť prvýkrát na majetok uvedený do užívania v účtovnom období roku 2009.

Príklad č. 6
Účtovná jednotka vlastní budovu, na ktorej realizovala nasledovné stavebné práce:
Druh stavebnej úpravy	Zatriedenie stavebných prác	MD	D	
Vybúranie nových vchodových dverí a osadenie bezpečnostných protipožiarnych dverí
Zaradenie do používania spolu s budovou	Technické zhodnotenie	042
021	321
042	
Montáž klimatizácie v celej budove
Zaradenie klimatizácie do užívania ako súčasť budovy	Technické zhodnotenie	042
021	321
042	
Montáž klimatizácie v celej budove
Zaradenie klimatizácie do užívania	Obstaranie klimatizácie ako DHM	042
021	321
042	
Osadenie nového väčšieho výťahu
Zaradenie výťahu do užívania ako súčasť budovy	Technické zhodnotenie	042
021	321
042	
Osadenie nového väčšieho výťahu
Zaradenie výťahu do užívania	Obstaranie výťahu ako DHM	042
021	321
042	
Montáž optických káblov v budove
Zaradenie do užívania ako súčasť budovy	Technické zhodnotenie	042
021	321
042	
Montáž optických káblov
Zaradenie optických káblov do užívania	Obstaranie ako DHM	042
021	321
042	
Montáž bezpečnostného alarmu v budove
Zaradenie bezpečnostného alarmu do užívania	Technické zhodnotenie	042
021	321
042	

Z uvedeného príkladu vyplýva, že montáž klimatizácie, montáž osobného výťahu, montáž optických káblov sa na základe rozhodnutia účtovnej jednotky môže účtovať samostatne ako obstaranie dlhodobého hmotného majetku a rovnako odpisovať samostatne na základe stanovenej doby životnosti, nezávisle od stanovenej doby životnosti nehnuteľnosti.
Účtovná jednotka sa môže rozhodnúť, že všetky stavebné práce sa budú účtovať ako technické zhodnotenie budovy a s budovou sa budú odpisovať.

Dátum:         09.11.2017
Vypracoval:  Ing. Jana Hvojníková
                    samostatné oddelenie legislatívy a metodiky výkazníctva verejnej správy 
                    tel.: 02/59 58 32 35

Schválil:       Ing. Ladislav Zakhar, PhD.
                    vedúci samostatného oddelenia legislatívy a metodiky výkazníctva verejnej správy
                    tel.: 02/59 58 32 22

                    Ing. Miriam Majorová, PhD
                    generálna riaditeľka sekcie štátneho výkazníctva